
PROJEKTVENDIM

Nr.____, datë ___ / ___ / 2026

PËR
MIRATIMIN E RREGULLAVE, TË PROCEDURAVE DHE KRITEREVE PËR PAJISJEN ME CERTIFIKATËN E EKSPERTIT PËR VLERËSIMIN E NDIKIMIT NË MJEDIS, EKSPERTIZËN MJEDISORE DHE AUDITIMIN MJEDISOR

Në mbështetje të nenit 100 të Kushtetutës së Republikës së Shqipërisë, dhe të pikës 4, të nenit 24 të ligjit nr.10440, datë 7.7.2011, “Për vlerësimin e ndikimit në mjedis”, të ndryshuar, me propozimin e ministrit të Mjedisit, Këshilli i Ministrave

V E N D O S I:

I. DISPOZITA TË PËRGJITHSHME

1. Ky vendim përcakton rregullat, procedurat dhe kriteret për pajisjen me certifikatën e ekspertit për Vlerësimin e Ndikimit në Mjedis (VNM), ekspertizën mjedisore dhe auditimin mjedisor.
2. Pajisja me certifikatë eksperti për VNM, ekspertizën mjedisore dhe auditimin mjedisor është e detyrueshëm për çdo person fizik e juridik që kërkon të ushtrojë ekspertizë për veprimtaritë mjedisore si:
a) përgatitjen e raportit paraprak të VNM-së, përfshirë edhe vlerësimin e duhur;
b) përgatitjen e raportit të thelluar të VNM-së, përfshirë edhe vlerësimin e duhur;
c) përgatitjen e raporteve të Vlerësimit Strategjik Mjedisor (VSM);
ç) kryerjen e ekspertizave të specializuar mjedisore sipas fushave specifike  si: biodiversitet, ujëra, ajër, zhurmë, tokë, mbetje, zonat e mbrojtura, klimë, energji etj., përfshi komponentin e vlerësimit të duhur sipas rastit;
d) kryerjen e auditimit mjedisor;
dh) kryerjen e monitorimit mjedisor.

II. RREGULLAT PËR PAJISJEN ME CERTIFIKATË EKSPERTI 
1. Personi fizik aplikon në portalin “e-Albania” për pajisjen me certifikatën “Ekspert mjedisor për vlerësimin e ndikimit në mjedis, ekspertizë mjedisore dhe auditim mjedisor sipas procedurës së përcaktuar në kreun IV të këtij vendimi. 
2. Personi fizik, që aplikon për certifikim si ekspert mjedisor dhe plotëson kriteret e përcaktuara në kreun III të këtij vendimi, i nënshtrohet provimit të organizuar nga ministria përgjegjëse për mjedisin, në bashkëpunim me institucione të arsimit të lartë ose institucione të tjera publike të specializuara, përcaktuara me urdhër të ministrit.
3. Provimet për pajisjen me certifikatë eksperti mjedisor për kryerjen e vlerësimit të ndikimit në mjedis, ekspertizën dhe auditimin mjedisor zhvillohen të paktën 2 herë në vit.   
4. Programet dhe procedurat e zhvillimit dhe të vlerësimit të provimeve përcaktohen nga ministria përgjegjës për mjedisin në bashkëpunim me institucionet e parashikuara në pikën 2 të këtij kreu.
5. Tarifa e aplikimit për pajisjen me certifikatë është 10 000 (dhjetëmijë) lekë. Kjo tarifë paguhet në llogarinë e ministrisë përgjegjëse për mjedisin, në degën përkatëse të thesarit. Të ardhurat nga tarifat derdhen në buxhetin e shtetit.
6. Pajisja me certifikatë  e personit fizik, vendas dhe i huaj, për veprimtaritë që lidhen me përgatitjen e raporteve të vlerësimit të ndikimit në mjedis, ekspertizën mjedisore dhe auditimin mjedisor, bëhet nga ministri përgjegjës për mjedisin, mbi bazën e vendimit të Komisionit të  Certifikimit të Ekspertëve Mjedisorë.
7. Komisioni ngrihet pranë ministrisë përgjegjëse të mjedisit dhe ka në përbërje:
a) dy përfaqësues të ministrisë përgjegjëse për mjedisin;
b) një përfaqësues i Agjencisë Kombëtare të Mjedisit;
c) një përfaqësues i Agjencisë Kombëtare të Zonave të Mbrojtura;
 ç)  dy  përfaqësues të institucioneve të arsimit të lartë; 
d) një, përfaqësues i unionit të ekspertëve .
8. Shpërblimi i anëtarëve të Komisionit të Certifikimit të Ekspertëve Mjedisorë përcaktohet dhe kryhet në përputhje me legjislacionin në fuqi për trajtimin financiar të anëtarëve të komisioneve dhe organeve kolegjiale të administratës shtetërore.
9. Përbërja nominale, mënyra e funksionimit të Komisionit miratohen me urdhër të ministrit përgjegjës për mjedisin. Anëtarët e Komisionit deklarojnë paraprakisht mungesën e konfliktit të interesit për çdo procedurë certifikimi.
10. Ministria përgjegjëse për mjedisit mban të dhënat  e ekspertëve të certifikuar, të cilat përfshijnë:
a) emrin dhe mbiemrin e ekspertit; 
b) numrin e certifikatës;
c) fushën ose fushat e ekspertizës; 
ç)   datën e lëshimit të certifikatës.
11. Lista e ekspertëve përditësohet nga struktura përgjegjëse për vlerësimin e ndikimit në mjedis dhe publikohet në faqen zyrtare të ministrisë, në përputhje me legjislacionin për mbrojtjen e të dhënave personale.

III. KRITERET PËR PAJISJEN ME CERTIFIKATËN E EKSPERTIT MJEDISOR

1. Kriteret për pajisjen e personit fizik  me certifikatën e ekspertit për vlerësimin e ndikimit në mjedis, ekspertizën dhe auditimin mjedisor, janë si më poshtë:

a) të ketë përfunduar ciklin e dytë të studimeve (Master i Shkencave ose ekuivalent) në një fushë të përshtatshme studimi lidhur drejtpërdrejt me fushën e ekspertizës për të cilën kërkon certifikimin, si shkencat mjedisore, inxhinieritë, shkencat natyrore, bujqësore, pyjore, gjeologjike ose fusha të tjera të ngjashme.
b) diploma të jetë lëshuar nga një institucion i arsimit të lartë i akredituar sipas legjislacionit në fuqi për arsimin e lartë;
c) në rastin e diplomave të lëshuara jashtë territorit të Republikës së Shqipërisë, të ketë përfunduar procedurat e njohjes ose të njësimit të diplomës sipas legjislacionit në fuqi;
d) të ketë jo më pak se 2 (dy) vjet përvojë profesionale në fusha që lidhen me mbrojtjen e mjedisit, vlerësimin e ndikimit në mjedis, ekspertizën mjedisore, auditimin mjedisor, menaxhimin e burimeve natyrore ose fusha të tjera të ngjashme;
e) të mos jetë dënuar me vendim gjyqësor të formës së prerë për vepra penale që lidhen me mjedisin, korrupsionin ose falsifikimin e dokumenteve, si dhe të mos jetë subjekt i masave administrative të formës së prerë për shkelje të rënda të legjislacionit mjedisor;
2. Personi juridik pajiset me certifikatën e ekspertit mjedisor nëse plotëson kriteret e mëposhtme:
a) të ketë si objekt veprimtarie vlerësimin e ndikimit në mjedis, ekspertizë mjedisore dhe auditim mjedisor;
b) administratori të jetë pajisur me certifikatën e ekspertit mjedisor;
c) të ketë të punësuar me kontratë të paktën 1(një) ekspert të certifikuar.
d) të paguajë tarifën e aplikimit për pajisjen me certifikatë prej 15000 (pesëmbëdhjetëmijë) lekësh. Kjo tarifë paguhet në llogarinë e ministrisë përgjegjëse për mjedisin, në degën përkatëse të thesarit. Të ardhurat nga tarifat derdhen në buxhetin e shtetit.
3. Fushat e studimit që konsiderohen të përshtatshme për certifikim përfshijnë, por nuk kufizohen në:
a) Inxhinieri Mjedisi;
b) Shkenca Mjedisore dhe Shkenca Natyrore Mjedisore;
c) Menaxhim i Burimeve Natyrore;
ç)   Menaxhim i Ujërave;
d) Inxhinieri Pyjore dhe Shkenca Pyjore;
dh) Inxhinieri Civile dhe Inxhinieri Ndërtimi;
e) Inxhinieri Kimike;
ë)  Inxhinieri Mekanike;
f) Inxhinieri Elektrike dhe Industriale;
g) Gjeologji dhe Hidrogjeologji;
gj)  Agronomi;
h) Biologji;
i) Kimi;
j) Teknologji Ushqimore dhe Bioteknologji;
k) Teknologji Informacioni në Bujqësi dhe Mjedis;
l) fusha të tjera studimi të lidhura drejtpërdrejt me fushën e ekspertizës për të cilën kërkohet certifikimi.
4. Eksperti mjedisor certifikohet në një ose më shumë nga fushat e mëposhtme të ekspertizës:
a) Vlerësimi i ndikimeve në biodiversitet, habitatet natyrore, zonat e mbrojtura, ekosistemet dhe peizazhin;
b) Vlerësimi i ndikimeve në ujërat sipërfaqësore, ujërat nëntokësore, burimet ujore dhe infrastrukturën hidroteknike;
c) Vlerësimi i ndikimeve në tokë, përdorimin e territorit, gjeologjinë, hidrogjeologjinë dhe proceset gjeodinamike;
 ç)  Vlerësimi i ndikimeve në ajër, klimë, emetimet atmosferike, gazrat me efekt serrë dhe menaxhimin e karbonit;
d) Vlerësimi i ndikimeve nga menaxhimi i mbetjeve, ekonomia qarkulluese dhe rehabilitimi mjedisor;
dh) Vlerësimi i ndikimeve nga zhurmat, dridhjet, rrezatimet dhe faktorë të tjerë fizikë të mjedisit;
e) Vlerësimi i ndikimeve nga veprimtaritë industriale, përpunuese, kimike dhe energjetike;
 ë) Vlerësimi i ndikimeve nga industria nxjerrëse, përfshirë veprimtaritë minerare, hidrokarburet dhe guroret;
f) Vlerësimi i ndikimeve nga infrastruktura e transportit, telekomunikacionit dhe komunikimeve elektronike;
g) Vlerësimi i ndikimeve nga projektet e zhvillimit urban, ndërtimit dhe infrastrukturës inxhinierike;
gj) Vlerësimi i ndikimeve nga veprimtaritë bujqësore, pyjore, peshkimi dhe akuakultura;
h) Vlerësimi i ndikimeve nga veprimtaritë turistike, rekreative dhe zhvillimi i qëndrueshëm i territorit;
i) Auditimi mjedisor, monitorimi mjedisor dhe ekspertiza mjedisore e specializuar për komponentët mjedisorë.
j) Fusha të tjera të ekspertizës që lidhen me projektet dhe veprimtaritë e parashikuara në shtojcat e ligjit nr. 10440, datë 7.7.2011, “Për vlerësimin e ndikimit në mjedis”, të ndryshuar.
5. Vlerësimi i përputhshmërisë së kualifikimit akademik dhe të përvojës profesionale të kandidatit me fushën e ekspertizës për të cilën kërkohet certifikimi kryhet nga Komisioni i Certifikimit të Ekspertëve.
6. Emërimi ose ushtrimi i një funksioni publik që krijon konflikt interesi sipas legjislacionit në fuqi përbën shkak për pezullimin e certifikatës së ekspertit mjedisor. Pezullimi fillon nga data e fillimit të marrëdhënies së punës ose e ushtrimit të funksionit publik dhe zgjat deri në pushimin e shkakut që e ka sjellë atë. Gjatë periudhës së pezullimit, eksperti nuk lejohet të përgatisë raporte të VNM-së, ekspertiza ose auditime mjedisore.

IV. PROCEDURAT PËR PAJISJEN ME CERTIFIKATË

1. Personi fizik aplikon nëpërmjet portalit qeveritar e-Albania, në shërbimin “Aplikim për certifikimin si ekspert i VNM-së”, duke plotësuar formularin e kërkesës sipas lidhjes 1, bashkëlidhur këtij vendimi.
2. Kërkesa shoqërohet me dokumentacionin e mëposhtëm:
a) kopjen e diplomës së ciklit të dytë të studimeve;
b) vërtetimin e njohjes/ekuivalentimit të diplomës, kur diploma është fituar jashtë vendit;
c) jetëshkrim (CV) dhe dokumentet që vërtetojnë përvojën profesionale në një nga fushat ekspertizës, si: kontrata pune, kopje të librezës së pune, vërtetime punësimi, referenca profesionale apo dokumente të tjera të vlefshme;
 ç)  vetdeklarimin e gjendjes gjyqësore;
d) deklaratën e konfliktit të interesit;
dh) dokumentin që vërteton kryerjen e pagesës së shërbimit për shqyrtimin e                 kërkesës, në shumën 10000 (dhjetë mijë) lekë, pagesë e vlefshme vetëm për një aplikim, si dhe e pakthyeshme edhe nëse kërkesa nuk miratohet;
e) formular vetëdeklarimi lidhur me vërtetësinë e dokumentacionit të paraqitur. 
3. Verifikimi i regjistrimit në Qendrën Kombëtare të Regjistrimit dhe i gjendjes gjyqësore kryhet nga ministria nëpërmjet ndërveprimit elektronik me regjistrat shtetërorë.
4. Struktura përgjegjëse për vlerësimin e ndikimit në mjedis në ministri, brenda 7 (shtatë) ditëve pune nga data e paraqitjes së kërkesës, shqyrton kërkesën dhe dokumentacionin e ngarkuar nga kërkuesi si dhe verifikon nëse dokumentacioni është depozituar i plotë sipas pikës 1, të këtij kreu dhe plotëson kriteret e përcaktuara në kreun III , të këtij vendimi. 
5. Në rast se gjatë shqyrtimit të dokumentacionit, konstatohet se dokumentacioni i depozituar sipas pikës 1, të këtij kreu, nuk është i plotë apo nuk është sipas formatit të kërkuar, njoftohet kërkuesi, përmes portalit e-Albania kërkuesin, duke kërkuar plotësimin e dokumentacionit dhe të metave të konstatuara, brenda 7 (shtatë) ditëve nga dita e njoftimit.
6. Mosplotësimi i dokumentacionit të kërkuar brenda afatit të përcaktuar në pikën 3, të këtij kreu, përbën shkak për mospranimin e kërkesës. Kërkuesi njoftohet përmes portalit “e-Albania” për arsyet e refuzimit, si dhe për të drejtën e ankimit, në përputhje me legjislacionin në fuqi për ankimet administrative.
7. Kur dokumentacioni rezulton i plotë dhe aplikuesi përmbush kriteret e përcaktuara në kreun III të këtij vendimi, struktura përgjegjëse e regjistron kandidatin për pjesëmarrje në provim dhe e njofton atë përmes portalit “e-Albania” për datën, vendin dhe mënyrën e zhvillimit të provimit.
8. Provimi për pajisjen me certifikatën e ekspertit mjedisor vlerësohet me sistem pikëzimi deri në 100 (njëqind) pikë.
9. Kandidati konsiderohet kalues kur merr jo më pak se 70 (shtatëdhjetë) pikë nga numri maksimal i pikëve.
10. Vlerësimi i provimit bazohet në njohuritë teorike dhe praktike të kandidatit në fushën e legjislacionit mjedisor, procedurave të vlerësimit të ndikimit në mjedis, ekspertizës mjedisore, auditimit mjedisor, monitorimit mjedisor, si dhe në fushat e ekspertizës për të cilat kërkohet certifikimi.
11. Metodologjia e vlerësimit, testimit dhe korrigjimit, strukturat mbështetëse, sistemi i pikëzimit, shpallja e rezultateve miratohen me urdhër të ministrit përgjegjës për mjedisin, në bashkëpunim me institucionet e përcaktuara në pikën  2 të Kreut II, të këtij vendimi.
12. Kandidati që nuk arrin pragun minimal të pikëve ka të drejtë të aplikojë përsëri për pjesëmarrje në sesionet pasuese të provimit sipas procedurave të përcaktuara në këtë vendim.
13. Kërkuesi  ka të drejtën e ankimit administrativ ndaj rezultatit të provimit, në përputhje me legjislacionin në fuqi për ankimet administrative.
14. Bazuar në rezultatet e provimit, Ministri i Mjedisit lëshon  certifikatën e ekspertit mjedisor, brenda 10 ditëve nga data e marrjes së rezultateve të provimit. Formati i certifikatës për persona fizikë dhe juridikë si dhe i dublikatës së certifikatave, miratohen nga ministri.
15. Personi juridik aplikon në portalin e-albania për pajisjen me certifikatën “Ekspert mjedisor për vlerësimin e ndikimit në mjedis, ekspertizë mjedisore dhe auditim mjedisor”, duke ngarkuar dokumentacionin e mëposhtëm:
a. formularin e kërkesës;
b. kopje të noterizuara të certifikatës së ekspertit të administratorit dhe certifikatën e të paktën një të punësuari;
c. kontratën e lidhur me të paktën një ekspert të certifikuar;
ç. dokumentin që vërteton kryerjen e pagesës së shërbimit për shqyrtimin e                 kërkesës, në shumën 10 000 (dhjetë mijë) lekë, pagesë e vlefshme vetëm për një aplikim, si dhe e pakthyeshme edhe nëse kërkesa nuk miratohet;
16. Struktura përgjegjëse për vlerësimin e ndikimit në mjedis në ministri, brenda 7 (shtatë) ditëve pune nga data e paraqitjes së kërkesës, shqyrton kërkesën dhe dokumentacionin e ngarkuar nga personi juridik dhe verifikon nëse dokumentacioni është depozituar i plotë sipas pikës 15, të këtij kreu.
17. Në rast se gjatë shqyrtimit të dokumentacionit, konstatohet se dokumentacioni i depozituar nuk është i plotë, njoftohet kërkuesi, përmes portalit e-Albania, duke kërkuar plotësimin e dokumentacionit dhe të metave të konstatuara, brenda 7 (shtatë) ditëve nga dita e njoftimit.
18. Mosplotësimi i dokumentacionit të kërkuar brenda afatit të përcaktuar në pikën 17, të këtij kreu, përbën shkak për mospranimin e kërkesës. Kërkuesi njoftohet përmes portalit “e-Albania” për arsyet e refuzimit, si dhe për të drejtën e ankimit, në përputhje me legjislacionin në fuqi për ankimet administrative.
19. Kur dokumentacioni rezulton i plotë dhe aplikuesi përmbush kërkesat e këtij vendimi, struktura përgjegjëse i propozon ministrit për miratimin e kërkesës dhe lëshimin e cërtifikatës personit juridik.
20. Në rast humbjeje, dëmtimi ose shkatërrimi të certifikatës, personi fizik apo juridik paraqet kërkesë për lëshimin e dublikatës pranë ministrisë përgjegjëse për mjedisin, të shoqëruar me dokument identifikimi dhe deklaratë mbi rrethanat e humbjes, dëmtimit ose shkatërrimit të dokumentit. Pas verifikimit të të dhënave në regjistrin e ekspertëve mjedisorë, ministria lëshon dublikatën e certifikatës.

V. DISPOZITA TË FUNDIT

1. Ekspertët persona fizikë dhe juridikë, të pajisur me certifikatë për vlerësimin e ndikimit në mjedis, ekspertizën mjedisore dhe auditimin mjedisor, sipas Vendimit të Këshillit të Ministrave nr. 1124, datë 30.7.2008, të ndryshuar dhe që kanë ushtruar veprimtarinë profesionale në fushën e vlerësimit të ndikimit në mjedis, përfshirë hartimin e raporteve të VNM-së -, konsiderohen të certifikuar sipas këtij vendimi. Për rastet e parashikuara në pikën 6 të kreut III, kërkesa për ushtrimin të veprimtarisë nuk aplikohet.   
2. Brenda 6 (gjashtë) muajve nga hyrja në fuqi e këtij vendimi, ekspertët e parashikuar në pikën 1 të këtij kreu, regjistrohen në listën e ekspertëve mjedisorë që administrohet nga ministria përgjegjëse për mjedisin, nëpërmjet portalit e-Albania, duke paraqitur kopjen e certifikatës të noterizuar, dhe dokumentacion provues për ushtrimin e veprimtarisë.
3. Ministria verifikon dokumentacionin e paraqitur dhe përditëson regjistrin e ekspertëve mjedisorë sipas kërkesave të këtij vendimi.
4. Me kërkesë të ekspertit, ministria përcakton fushën ose fushat e ekspertizës për të cilat regjistrohet eksperti në listën e ekspertëve mjedisorë, bazuar në kualifikimin akademik, përvojën profesionale dhe dokumentacionin e paraqitur.
5. Procedura e aplikimit on-line hyn në fuqi në momentin e ngritjes së regjistrit dhe deri hyrjen në fuqi të kësaj procedure, dorëzimi i aplikimit, procedura e shqyrtimit dhe dokumentacioni përkatës  bëhet pranë ministrisë përgjegjëse për mjedisin.
6. Vendimi i Këshillit të Ministrave Nr. 1124, datë 30.7.2008 “Për miratimin e rregullave, të procedurave dhe kritereve për pajisjen me certifikatën e specialistit për vlerësimin e ndikimit në mjedis dhe auditimin mjedisor”, i ndryshuar, shfuqizohet me hyrjen në fuqi të këtij vendimi.
7. Ngarkohen Ministria e Mjedisit dhe Agjencia Kombëtare e Shoqërisë së Informacionit për zbatimin e këtij vendimi.

Ky vendim hyn në fuqi pas botimit në “Fletoren zyrtare”.

K R Y E M I N I S T R I
EDI RAMA

